Novičke Kakovost in inovativnost, številka 6-7, leto 2023

## Letošnji 26. oktober je bil prav poseben dan ….

…. lahko bi rekli tudi navdihujoč in ponosen ter poln hvaležnosti in idej za naprej, nenazadnje pa tudi slovesen.

Vse ti pridevniki se nam namreč porajajo ob spominu na nedavni dogodek - zaključno srečanje ustvarjalcev in uporabnikov treh projektov, ki se letos zaključujejo na Ministrstvu za javno upravo: **Inovativen.si, Stop Birokraciji in Uvajanje sistemov vodenja kakovosti v organe javne uprave**.

Srečanje se je odvijalo v Hotelu Mons v Ljubljani. Zbrano množico več kot 150 udeležencev iz vrst soustvarjalcev, uporabnikov, sodelavcev, strokovnjakov, tudi prijateljev, smo vrnili v obdobje skupno prehojene poti, se ozrli na dosežene uspehe in pokukali v prihodnost.

### Preteklost

Dopoldanski del srečanja se je odvijal v obliki pogovora z uporabniki in soustvarjalci treh projektov. V razpravi so svoje vtise, mnenja in izkušnje soočili po trije sogovorniki z vsakega od projektov. Pogovor so soustvarili: **Zdenka Bajuk** iz Upravne enote Novo mesto, **Ana Kyra Bekš** iz Zavoda za storitveno oblikovanje in inoviranje na področju javnega sektorja - Servis 8, **Andreja But** iz Tržnega inšpektorata Republike Slovenije, Ministrstvo za gospodarstvo, turizem in šport, **Alen Gril** iz Doma Dr. Janka Benedika Radovljica, **Branka Knafelc** iz Urada vlade Republike Slovenije za komuniciranje, **Sonja Robnik** iz Ministrstva za delo, družino, socialne zadeve in enake možnosti, **Franc Vesel**, nekdanji državni sekretar za malo gospodarstvo v kabinetu predsednika vlade, **Ana Vodičar** iz Zavoda za zdravstveno zavarovanje Slovenije in **Mirjana Zgaga** iz Zavoda Republike Slovenije za zaposlovanje.

Brez trohice dvoma so se govorci strinjali, da so vsi projekti pustili na sodelujočih velik in neizbrisen pečat. Poleg znanja, izkušenj in konkretnih rešite, so se v tem času stkale mnoge vezi in poznanstva, za katere verjamemo, da bodo ostala tudi v prihodnje. Udeleženci razprave so se strinjali, da bi morali projekti živeti dalje, saj prinašajo nove vizije in izzive, nove načine delovanja ter mnoge inovativne metode, pri tem pa gradijo medsebojno razumevanje in upoštevanje, kar je temelj sodelovanja posameznikov in institucij javnega in zasebnega sektorja.

### Prihodnost

Iz preteklosti smo se preselili v prihodnost, saj se je pogovor razvil v glasno razmišljanje o prihodnjih izzivih skozi oči uporabnikov. Vklopili smo svoje mobilne telefone in odgovarjali na vprašanja o tem, katere aktivnosti velja obdržati, katere lahko opustimo ter kaj novega potrebujemo v prihodnosti. Če na hitro strnemo: udeleženci bi se v bodoče zlahka odpovedali birokraciji, negativizmu in strahu; še naprej se želijo usposabljati, izmenjavati izkušnje, izvajati samoocene CAF, sodelovati na različnih nivojih; v prihodnje pa bi se veljalo posvetiti optimizmu, oponomočenju zaposlenih, celovitim sistemskim rešitvam, odnosom in vrednotam.

O tem sta skupaj z moderatorjem **Tonijem Cahunekom** premišljevala tudi **Genovefa Ružič**, vodja Sektorja za kakovost predpisov in javne uprave s sodelavcem **Tilom Rozmanom** z Direktorata za kakovost na Ministrstvu za javno upravo.

### Slavje

Po krajšem premoru in prijetnem glasbenem uvodu Tria Laurylin smo zajadrali v slovesni del dogodka, ki ga je z nagovorom otvoril državni sekretar na Ministrstvu za javno upravo **Jure Trbič** in se zahvalil vsem, ki so kakorkoli prispevali k uspešno izpeljanim projektom. Izrazil je ponos in hvaležnost, da je namesto izgovorov prevladala volja in trud, kar nas je pripeljalo do uspešnega zaključka projektov in uresničitve skupnih ciljev. Zaključil je s čestitkami vsem soustvarjalcem projektov in prejemnikom priznanj ter z mislijo, da začrtano pot nadaljujemo, saj je doseganje standardov kakovosti (v najširšem pomenu) v javni upravi ena izmed prioritet te vlade in poslanstva našega ministrstva.

Sledila je podelitev priznanj organizacijam, ki so letos uporabljale model CAF. Prejemnice zlatega priznanja »Uspešen uporabnik CAF« so organizacije, ki so uspešno prestale zunanjo povratno informacijo v postopku CAF EPI. To so:

* Knjižnica Josipa Vošnjaka Slovenska Bistrica
* Upravna enota Domžale
* Upravna enota Logatec
* Upravna enota Mozirje
* Upravna enota Murska Sobota
* Upravna enota Vrhnika

Ponovno je letos samooceno po modelu CAF izvedlo dvaindvajset organizacij, ki smo jih nagradili s srebrnim priznanem » Uporabnik CAF«. To so:

* Arhiv Republike Slovenije
* Biotehniški izobraževalni center -BIC, Ljubljana
* Ministrstvo za kulturo
* Ministrstvo za javno upravo
* Ministrstvo za notranje zadeve
* Občina Ajdovščina
* Občina Dobrovnik
* Pokrajinski arhiv Koper
* Upravna enota Hrastnik
* Upravna enota Idrija
* Upravna enota Izola
* Upravna enota Lendava
* Upravna enota Ljutomer
* Upravna enota Maribor
* Upravna enota Novo mesto
* Upravna enota Ormož
* Upravna enota Postojna
* Upravna enota Ruše
* Upravna enota Slovenj Gradec
* Upravna enota Slovenska Bistrica
* Zavod CMEPIUS, Ljubljana
* Zdravstveni dom Ljubljana

Že kar veliki druščini uporabnikov CAF so se letos pridružile še tri organizacije, ki so samooceno po modelu CAF izvedle prvič in tako postale »Začetnik CAF«.:

* Občina Kočevje
* Dom dr. Janka Benedika Radovljica
* Zavod RS za zaposlovanje, centralna služba

Natančen spisek vseh prejemnikov priznanj od začetka projekta do sedaj si lahko ogledate na spletni strani [[Uporabniki modela CAF | GOV.SI](https://www.gov.si/zbirke/projekti-in-programi/uvajanje-sistemov-vodenja-kakovosti-v-organe-javne-uprave-model-caf/uporabniki-modela-caf/)](https://www.gov.si/zbirke/projekti-in-programi/uvajanje-sistemov-vodenja-kakovosti-v-organe-javne-uprave-model-caf/uporabniki-modela-caf/) .

## Za kakovostno javno upravo in storitve

S sprejetjem Strategije razvoja javne uprave 2015 – 2020 smo se na področju kakovosti zavezali, da bomo sisteme kakovosti izboljšali, uporabo orodij za nadzor kakovosti pa sistematično razširili na organe javne uprave in javnega sektorja.

Z uvedbo projekta **Uvajanje modelov kakovosti v organe javne uprave** smo v letu 2016 začeli uporabo modela CAF sistematično uvajati v slovensko javno upravo. Končni cilj uporabe modela CAF je prispevati k dobremu upravljanju javnih organizacij. Organizacije, ki uporabljajo model CAF, se želijo razvijati v smeri odličnosti svojega delovanja in uvesti kulturo odličnosti v organizacijo. S samoocenjevanjem želijo pregledati poslovanje in z vključevanjem zaposlenih prepoznati svoje prednosti, pa tudi področja, ki jih je treba izboljšati.

Model CAF je orodje, ki ga organizacije v javnem sektorju po vsej Evropi lahko enostavno uporabljajo kot pripomoček pri uporabi tehnik za obvladovanje kakovosti, da bi izboljšale svoje delovanje. Zasnovan je na predpostavki, da odlične rezultate delovanja organizacije, državljanov/odjemalcev, zaposlenih in družbe dosežemo s pomočjo strategije vodstva in z načrtovanjem, zaposlenimi, partnerstvi, viri in procesi. Organizacijo obravnava z različnih vidikov hkrati, kar predstavlja celovit pristop k analiziranju delovanja organizacije.

Čeprav gre za enotno orodje pa je način njegovega uvajanja v javne organizacije prepuščen vsaki državi posebej. V okviru projekta Uvajanje sistemov vodenja kakovosti v organe javne prave smo oblikovali nekatere prakse, ki so prilagojene slovenskim razmeram:

**Letni ciklični model uvajanja modela CAF** smo uvedli zaradi racionalnega izvajanja posameznih aktivnosti tekom leta, ki si logično sledijo: obveščanje in motiviranje organizacij, prijave, usposabljanja, srečanja s predstavniki za kakovost, spremljanje in pomoč organizacijam, izvedba samoocen in priprava akcijskih načrtov pri uporabnikih, potrditev s strani Komisije CA in podelitev priznanj CAF.

**Mreža predstavnikov vodstev za kakovost** je skupnost imenovanih javnih uslužbencev po posameznih organizacijah, katerih naloga je dvojna. Znotraj organizacije skrbi za izvedbo samoocene in njeno umestitev v vodenje, za stike med ocenjevalno skupino in vodstvom, za sproten prenos informacij med vodstvom in zaposlenimi, za usklajevanje zaključnega poročila in predvsem za dogovor o vsebini ukrepov iz načrta izboljšav in njegovo komunikacijo po celotni organizaciji. Navzven pa sodeluje s projektno ekipo na ministrstvu, poroča o stanju izvajanja samoocene, predlaga morebitne izboljšave.

**Postopek CAF EPI- zunanja povratna informacija** je sicer možnost, ki jo imajo uporabniki CAF povsod, vendar pa praksa ni prav pogosta, Slovenija pa ima trenutno kar 10 odstotkov vseh »Uspešnih uporabnikov CAF« v Evropi. Z namenom pridobitve izkušenj in znanja pri vzpostavitvi sistema zagotavljanja zunanje povratne informacije CAF EPI smo leta 2017 in 2018 izvedli dva pilotna projekta in ustrezno usposobili zunanje ocenjevalce v procesu. V rednih postopkih pa je mednarodno priznan certifikat *Effective CAF User* (Uspešen uporabnik CAF) prejelo že 22 organizacij.

**Komisija CAF in navodilo o pridobitvi listin CAF** sta bili oblikovani zaradi večje transparentnosti procesa podeljevanja priznanj uporabnikom modela CAF. Navodilo natančneje opredeljuje pogoje za pridobitev priznanj in njihovo veljavnost ter določa tri tipe listin: priznanje *Začetnik CAF* pridobijo organizacije, ki so model uporabile prvič, priznanje *Uporabnik CAF* pridobijo organizacije, ki so samooceno izvedle vsaj dvakrat, priznanje *Uspešni uporabnik CAF* (Effective CAF User) pa tiste, ki so dosegle ustrezno oceno v postopku CAF EPI. Komisija CAF preverja izpolnjevanje pogojev in potrdi spisek prejemnikov priznanj. Poleg tega je pristojna tudi za odločanje v postopkih zunanje povratne informacije - CAF EPI, predvsem za izbiro zunanjih ocenjevalcev in ocenjevalnih skupin in potrditev sodelujočih prijaviteljev v postopkih.

**Slovesna podelitev priznanj CAF** je družabno srečanje vsakokratnega ministra za javno upravo z uporabniki modela CAF, na katerem so podeljena priznanja CAF za minulo leto. Na ta način se vodstvo ministrstva zahvali prejemnikom za njihovo skrb in ukrepe za stalno izboljševanje slovenske javne uprave in širšega javnega sektorja ter spodbudi tudi ostale k njegovemu uvajanju.

**Priprava novičnika Kakovost in inovativnost** je posledica zavedanja o pomenu stalnega informiranja in obveščanja uporabnikov o sprotnem dogajanju pri izvajanju projektov, mednarodnem sodelovanju, izvedenih dogodkih… pa tudi o drugih aktivnostih v organizacijah javnega sektorja, ki so vezane na širjenje kulture kakovosti in inovativnosti. Danes berete jubilejno, 50. številko naših novičk, ki jo delite z več kot 1500 bralci.

**Letne konference kakovosti** so namenjene širjenju zavedanja o pomenu kakovosti in izmenjavi izkušenj med različnimi uporabniki sistemov vodenja kakovosti, MJU pa sodeluje kot soorganizator s Slovenskim združenjem za kakovost in odličnost. Slovenska nacionalna konferenca kakovosti je osrednji dogodek s področja kakovosti v državi, ki letno pritegne med več sto udeležencev iz organizacij javnega in zasebnega sektorja. Ministrstvo za javno upravo sodeluje v programskem odboru in skrbi za ustrezne vsebine za področje javne uprave in javnega sektorja, vodilo pa je izmenjava dobrih praks med zasebnim in javnim.

Številke:

* Za uporabo modela CAF usposobili 1240 javnih uslužbencev
* Izdali  50 številk e-novičnika Kakovost in inovativnost, ki ima več kot 1500 bralcev
* Model CAF uporablja več kot 140 organizacij v javnem sektorju, od tega je

               63 organizacij samooceno po modelu CAF izvedlo prvič

* Organizirali, v sodelovanju s Slovenskim združenjem za kakovost in odločnost,  6 nacionalnih konferenc kakovosti, ki je jih je udeležilo skupaj 1636 udeležencev, in pripravili program za sekcijo  “kakovost v javni upravi” na vseh teh srečanjih
* Organizirali, v sodelovanju z Evropsko organizacijo za kakovost EOQ 61.  Evropski kongres kakovosti , ki se ga je udeležilo 337 udeležencev z vsega sveta
* Organizirali, v času predsedovanja Svetu EU, globalno konferenco  *Vlade po okrevanju- na prihodnost pripravljen javni sektor,* z več kot 2 tisoč udeleženci z vsega sveta
* Izvedli  2 pilotna projekta in 5 rednih postopkov CAF EPI- Zunanja povratna organizacija, in na tej podlagi podelili mednarodni certifikat Uspešen uporabnik CAF 23 organizacijam javne uprave in javnega sektorja
* Usposobili 46 zunanjih ocenjevalcev za ocenjevanje organizacij v postopku CAF EPI
* Izvedli mednarodno raziskavo *Učinki modela CAF na upravljanje z zaposlenimi ,* v kateri je sodelovalo 224 organizacij iz Evrope, ki uporabljajo model CAF
* Sodelovali v mednarodnih projektih *Odpornost organizacij s pomočjo modela CAF* in *Merjenje zadovoljstva državljanov s ključnimi javnimi storitvami*
* Sodelovali na več deset mednarodnih srečanjih uporabnikov CAF in predstavljali uspešen slovenski model uvajanja modela v javni sektor na konferencah, projektnih srečanjih, v okviru Evropskega inštituta za javno upravo in podobno
* Podelili skupaj 153 podeljenih priznanj v kategorijah Začetnik CAF, Uporabnik CAF in Uspešen uporabnik CAF.

## Inovativen.si? Smo!

Poslanstvo projekta Inovativen.si je spodbujanje kreativnosti in inovativnosti v javnem sektorju, ki smo ga vse od njegovih začetkov v 2017 uresničevali preko dveh ključnih ciljev:

* s ponudbo usposabljanj za spodbujanje kreativnosti in inovativnosti ter
* z reševanjem kompleksnejših izzivov s sodobnimi, celovitimi in vključujočimi pristopi.

Posebnost **reševanja izzivov**, s katerimi so se na nas obrnile posamezne institucije, je bila v tem, da je administrativni del iskanja ustreznih in kompetentnih izvajalcev prevzela ekipa projekta, medtem ko so se institucije lahko osredotočile na iskanje rešitev s pomočjo ekspertov, ki so jih popeljali preko različnih inovativnih metod do rešitve, ki so jo našli sami. Vse prevečkrat se namreč dogaja, da najemamo zunanje strokovnjake, ki nam podajo že izdelano rešitev (ta pa ni nujno tudi izvedljiva). V letih izvajanja se lahko pohvalimo skupaj z več kot 20 rešenimi izzivi, samo letos pa je bilo teh 5: s Službo Vlade za zakonodajo smo iskali način, kako poenotiti in optimizirati sprejemanje predpisov pri nosilcih javnih pooblastil. Na Ministrstvu za kulturo smo iskali možnosti za uvajanje agilnega dela v procese izvajanja kulturne politike preko razvojnih sredstev. Z Ministrstvom za vzgojo in izobraževanje smo iskali načine posodobitve sistema profesionalnega in kariernega razvoja strokovnih in vodstvenih delavcev v vzgoji in izobraževanju ter krepitve ugleda ter promocije učiteljskega poklica. Na ministrstvu za javno upravo pa smo zgradili intranet ter podprli proces priprave Trajnostne strategije javne uprave 2030. Ogromno različnih zgodb in izkušenj, vse pa si delijo podstat, da so prišle od zaposlenih z iskreno željo delati bolje, ne pa kot delegirana naloga vodstva.

V okviru pobude **Partnerstvo za spremembe** se je v desetih letih več kot 400 posameznikov udeležilo kratkotrajnih izmenjav. Letošnje leto smo dodatno poenostavili kratkotrajne prehode in še posebej spodbudili tudi izmenjave znotraj javnega ter nevladnega sektorja. Cilj ostaja - boljše poznavanje procesov in ozadja, optimizacija sodelovanja ali zgolj radovednost, kako se dela drugje. Veliko pozitivnih vtisov smo v teh letih prejeli, ki so pomagali zrušiti še več stereotipov.

Ponosni smo tudi na **pestro ponudbo usposabljanj**, ki jih je obiskalo več kot 4000 zaposlenih iz različnih institucij javnega sektorja po celo državi, ki so nadalje širili pridobljene veščine. V teh letih smo ponudili dva cikla, gostili tako zaposlene iz občin, upravnih enot, organov v sestavi, univerze, ministrstev… Veseli smo, da smo zasejali seme, saj dobivamo informacije, da se izvajajo najboljša usposabljanja iz našega menija tudi naprej po institucijah zadovoljnih udeležencev.

Vzporedno s srečevanjem na različnih aktivnostih pa smo gradili **inovacijsko skupnost**, v katero smo vabili proaktivne in radovedne posameznike. Izkazalo se je namreč, da imamo veliko pozitivnih zgodb, da se lahko veliko naučimo drug od drugega, tudi iz napak, zato razumemo inovacijsko skupnost kot platformo, ki temelji na načelu soustvarjanja, deljenja, medsebojnega spoštovanja in podpore. Ne delamo si utvar, da je vse dobro, nasprotno, vedno znova odkrivamo, kaj vse bi lahko bilo bolje. Imamo pa namen, da poiščemo tista semena, ki imajo potencial za rast.

Skupnost, ki smo jo zgradili, tako predstavlja tudi tisti steber, ki bo ostal tudi v prihodnosti in bo temelj našega širšega sodelovanja ter kanal za nadaljnje obveščanje. Zato vas vabimo, da se nam pridružite z vpisom na <https://gov-ankete.si/inovacijskaskupnost>.

Eno prvih srečanj, kjer si bomo upali testirati nekaj povsem novega, bo potekalo **11. januarja 2023**. Zapišite v koledarje!

Naj bo zaključek projekta šele začetek naše kreativnosti!

Številke:

* rešili smo več kot 20 izzivov, samo letos 5
* Več kot 400 zelo zadovoljnih udeležencev izmenjav
* Več kot 350 članov inovacijske skupnosti iz več kot 60 institucij
* 26. srečanj inovacijske skupnosti na 26 različnih tematik
* Več kot 12.000 ogledov spletnega seminarja Pozitivni september
* 2 neumorni vsebinski sodelavki projekta z več kot 10 sodelavkami na različnih službah MJU, ki so skrbele, da se projekt zgledno izvaja
* 7567 post-it listov z idejami

## Kako skupaj zmanjšujemo in odpravljamo administrativne ovire

Pri poslovanju državljanov z državo, ki ga narekujejo predpisi, se lahko večkrat pojavijo administrativne ovire, kljub nenehnemu trudu države, da bi bila tovrstna pravila poslovanja enostavna in preprosta. S ciljem zmanjšanja administrativnih ovir in poenostavljenega poslovanja je bil pripravljen projekt **STOP Birokraciji**. Aktivnosti na projektu so umerjene tako v preprečevanje kot kurativno administrativnih ovir.

Z namenom preventivnega ukrepanja in posledično izboljšanja zakonodajnega okolja se v fazi medresorske obravnave predlogov predpisov redno spremlja spoštovanje standardov iz Resolucije o normativni dejavnosti, ki predstavlja temeljni pravni okvir za dobro pripravo predpisov. Cilj je **izboljšati pripravo predpisov**, da bi bili bolj razumljivi za uporabnike. Pripravljavce predpisov se tako nenehno spodbuja k pripravi kakovostnejših, družbeno sprejemljivih in dolgoročno veljavnih predpisov, v katerega je v fazi priprave vključena tudi širša javnost.. Z namenom širjenja zavedanja o pomeni priprave kakovostnejših predpisov in sodelovanja z javnostjo že vse od leta 2018 naprej stalno izvajamo delavnice za pripravljavce predpisov.

V projektu je bil v tesnem sodelovanju z Ministrstvom za gospodarstvo, turizem in šport razvit elektronski modul za pripravo kakovostnih izhodišč oziroma ocen učinkov na gospodarstvo, še posebej na mikro, mala in srednje velika podjetja, ali tako imenovan **MSP test**. Gre za aplikativno rešitev, ki pripravljavcu predpisa pomaga pri oblikovanju predlogov predpisov in politik s poglobljeno analizo kvantitativnih in kvalitativnih učinkov na gospodarstvo. Posledično to prispeva k uresničevanju ciljev pripravljavcev, ne da bi pri tem neupravičeno omejevali ali kakor koli zmanjševali priložnosti za razvoj gospodarstva na trgu in omejevali razvoj poslovnega okolja.

Uvedba elektronskega MSP testa je bila realizirana leta 2016, njegova izvedba pa v januarju 2017 s sklepom Vlade postala obvezna za vse predloge zakonov po rednem in skrajšanem zakonodajnem postopku. V februarju 2018 se je k pripravi ocen učinkov vključilo tudi širšo javnost s tem ko se je uporaba MSP testa omogočila tudi na E-demokraciji pri predlogih, ki jih je možno komentirati.

Med leti 2016 in 2018 je izvajanje aktivnosti na projektu podrobneje spremljala tudi skupina strokovnjakov iz Komiteja za regulatorno politiko iz OECD. Svoj obisk so zaključili s priporočili, ki so nas skupaj s priporočila, ki jih je po opravljeni reviziji v letu 2021 izdalo Računsko sodišče, spodbudili k pripravi **Akcijskega načrta za izboljšanje procesa priprave predpisov v obdobju 2019 – 2022**, ki ga je sprejela Vlada v juliju 2019. Akcijski načrt med ukrepi naslavlja tudi ukrep priprave metodologij za presojo posledic predpisov na različna družbena področja, ki jih je nujno pripraviti, da bi imeli pripravljavci predpisov na voljo primerna orodja tudi za ocenjevanje posledic predpisov na vsa druga družbena področja (finančnih učinkov za državni proračun, administrativnih in IT učinkov, na okolje, na socialnem področju, na dokumente razvojnega načrtovanja), ne le na gospodarstvo. Skupaj z več kot 70 strokovnjaki iz različnih institucij in organov ter širšo javnostjo smo tako v obdobju od jeseni 2021 do konca leta 2022 soustvarjali metodologijo, pripravili prototip aplikativne podpore in popisali izboljšave procesa priprave predpisov. Vlada Republike Slovenije je potrdila **Metodologijo za pripravo ocen učinkov** na različna družbena področja ter naknadne evalvacije avgusta 2023. Trenutno se za uporabo Metodologije pripravlja aplikativna podpora v informacijskem sistemu MOPED (Modularno ogrodje za pripravo elektronskih dokumentov), ki bo s produkcijo in pričetkom uporabe doprinesla k uresničitvi enega izmed pomembnih ciljev projekta, ki je vzpostavitev in uveljavitev sistema učinkovite predhodne in naknadne ocene učinkov državnih predpisov na posamezna področja, ter ob tem za njegovo uporabo ustrezno usposobljeni pripravljavci predpisov.

Na drugi strani pa je bil v okviru projekta z namenom kurativnega ukrepanja vzpostavljen [**portal STOP birokraciji,**](https://www.stopbirokraciji.gov.si/domov) ki je namenjen vsem, ki so naleteli na zapletene postopke in imajo ob tem idejo za poenostavitve. Širša javnost lahko odda pobude za spremembe zapletenih postopkov tako v poslovnem procesu kot v vsakdanjem življenju, kjer se srečuje z obveznostmi, ki jih mora izpolnjevati, da zadosti zahtevam zakonodaje. Vzpostavljen je enoten koncept zajema in obravnave pobud državljanov ter poslovnih subjektov z namenom spremljanja odprave administrativnih ovir vse od prejete pobude do njene realizacije. Ekipa na projektu v sodelovanju z ustreznimi ministrstvi oceni izvedljivost pobud in zagotovi povratne informacije vsakemu predlagatelju. Vse sprejete in odobrene pobude se preoblikujejo v konkretne ukrepe z rokom realizacije, odgovornim ministrstvom za realizacijo in s konkretnimi nalogami. Ukrepi skupaj s poročili o realizaciji so javno dostopni na spletni strani [**Enotna zbirka ukrepov**](https://enotnazbirkaukrepov.gov.si/) ter se o njihovih rezultatih vsako leto poroča Vladi. Realizirani ukrepi so v večji meri nato del evalvacijskih poročil, kjer se na podlagi Enotne metodologije za merjenje zakonodajnih stroškov preverijo skupni prihranki, ki so nastali na podlagi njihove realizacije.

Ključno pri tem je nenehno aktivno sodelovanje s širšo zainteresirano javnostjo na eni strani in medresorsko sodelovanje na drugi strani v okviru vzpostavljene medresorske delovne skupine za boljšo zakonodajo s koordinatorji na posameznih resornih ministrstvih. Z namenom pridobivanja novih izkušenj, znanj, pregleda uveljavljenih tujih dobrih praks, pa je ekipa na projektu ves čas aktivna tudi v delu mednarodnega sodelovanja, tako v okviru delovnih skupin za boljšo zakonodajo v Svetu EU, kot tudi širše pri strokovni skupini OCED za regulatorne politike.

Najpomembnejša je usmerjenost k uporabniku, spodbujanje nenehnega medsebojnega sodelovanja, jasna in pravočasna povratna informacija ter nenazadnje transparentnost. Dobro sodelovanje je ključ do boljših rešitev.

Številke:

* vzpostavljena spletna strani Enotna zbirka ukrepov za transparentno spremljanje stanja realizacije ukrepov, kjer je bilo do sedaj realiziranih 332 ukrepov oz. 79,4 %,79 ukrepov je delno realiziranih oz. 18,9 %.
* Opravljenih je bilo 59 evalvacijskih poročil s skupnim prihrankom v višini 149,9 mio EUR.
* Na leto v okviru medresorskega usklajevanja pregledamo okrog 700 predlogov predpisov z vidika odprave administrativnih ovir.

**Kljub zaključku financiranja projektov iz evropskih sredstev se bodo aktivnosti odprave administrativnih ovir, uvajanja sistemov vodenja kakovosti in promocije inovativnosti nadaljevale tudi v prihodnje, bodisi kot redne naloge Ministrstva za javno upravo ali v okviru projektov, ki se prav zdaj začenjajo.**

## Za vas in uspešen zaključek projektov smo se trudili:

## Alenka Krebs, Andraž Pernar, Barbara Peharc, Barbara Zupanc, Darja Velušček, Erika Pogačnik Kokol, Janja Jenc, Jelena Tabaković, Jerneja Sojer Smerdu, Kaja Rems, Katja Urek, Loredana Leon, Mateja Arko Košec, Matija Kodra, Melita Ulčar, Nataša Trček, Neža Oblak, Nina Langerhoc Čebokli, Nuša Berce, Robert Dobrić, Staša Mesec, Tadeja Poropat, Urška Starc, Vesna Gajšek, Vesna Švagelj, Vito Pretnar, Zdravko Čule… pa še marsikdo.

Hvala vsem.